《程帅以古人名作诗见寄拟作谢之》
宋代·陈造

胸次不平当近酒，热官奋扬肯回首。
即今羊杜诗中仙，襄阳城中狮子吼。
我将仲子趋黄堂，孰看毕战搴旌幢。
抗颜路尘旋行役，但有魂梦公之傍。
濒海作宰我漫仕，留赞郡符夫左计。
老夫已老子白丁，解颐与言游戏事。
骈罗隐服芙蓉裳，设张翰墨当丝簧。
敢微青山简奇胜，有田肯卖吾倒囊。
如公瑞合穆王度，不靳尚作归田语。
蓬莱朱金久已齐，还许远来结邻否。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。